钦定古今图书集成/明伦汇编/官常典/第090卷 > 越王系
## 钦定古今图书集成/明伦汇编/官常典/第090卷 > 越王系

按《唐书肃宗诸子传》，“肃宗十四子，章敬皇后生代宗
皇帝，宫人孙生系，张生倓，王生佖，陈婕妤生仅，韦妃
生僴，张美人生侹，后宫生荣，裴昭仪生僙，段婕妤生
倕，崔妃生偲，张皇后生佋，侗后宫生僖。”按本传，越
王系生开元时，元宗末年悉王太子子，故系王南阳郡。帝即位，至德二载十二月，进王赵，与彭、兖、泾、郓、襄、
杞、召兴定九王同封。乾元二年，九节度兵溃河北，朝
廷震骇，乃以李光弼代郭子仪总兵关东，而光弼请
贤王为帅，于是诏系充天下兵马元帅，而光弼以司
空兼侍中、蓟国公副知节度行营事，系留京师。史思
明陷洛阳，系请行，不听。明年，徙王越。帝寝疾，皇太子
监国。张皇后与中人李辅国有隙，因召太子入，谓曰：
“辅国典禁军，用事久，四方诏令皆出其口，矫天子制，
逼徙圣皇，天下侧目。今上疾弥留，辅国常怏怏，忌吾
与汝。又，程元振阴结黄门，图不轨，若释不诛，祸不移
顷。”太子泣曰：“此二人者，陛下勋旧，而上体不豫，重以
此事，得无震惊乎？愿出外徐计之。”后曰：“是难与共事
者。”乃召系曰：“汝能行此乎？”系许诺，即遣内谒者监段
恒俊选材勇宦者二百人，授甲长生殿，以帝命召太
子。元振以告，辅国乃相与勒兵凌霄门，迎太子，以难
告。太子曰：“上疾亟，吾可惧死不赴乎？”元振曰：“赴则及
祸。”乃以兵护太子止飞龙厩，勒兵夜入三殿，收系及
恒俊等百馀人，系之幽后别殿。后及系皆为辅国所
害。系三“《子：建王》《武威郡》；逌；兴道逾，《齐国公》。”

按《旧唐书》本传：越王系，本名儋，肃宗第二子也。天宝
中，封南阳郡王，授特进。至德二年十二月，进封赵王。
乾元二年三月，九节度之兵溃于河北，史思明僭号
于相州，王师未集，朝廷震骇，诏以李光弼握兵关东，
以代子仪。光弼请以亲贤统师。七月，诏曰：“握兵之要，
古先为重，命帅之道，心”“攸凭。”是知靖难夷凶，必资
于金革；总戎授律，实仗于亲贤。盖将底宁邦家，保息
黎献者矣。朕以薄德，缵承鸿绪。往属元凶暴乱，中夏
不宁，上凭宗社之灵，下藉熊罴之力。由是廓清咸洛，
拯此生人。顷以河朔残妖，尚稽天讨，蛇豕窃依于域
堡，涂炭久被于齐甿。朕为人父母，宁亡关念。虽好生
息战，每冀其归降；而馀孽昧恩靡闻于悔祸。所以轩
后亲征于獯鬻，周文致役于昆夷，古之用兵，盖非获
已。越王系幼禀异操，夙怀韬略，负东平之文学，蕴任
城之智勇。性惟忠孝，持爱敬以立身；志尚权谋，有经
通之远智。知子者父，方有属于维城；择能而授，俾克
申于戎律。且凶徒啸聚，颇历岁时，恶既贯盈，理当扑
灭。君亲有“命，可不敬乎！俾展龙豹之韬，永清枭獍之
类。可充天下兵马元帅，仍令司空兼侍中、蓟国公光
弼副知节度行营事，应缘军司署置，所司准式。”九月，
史思明陷洛阳，光弼以副元帅董兵守河阳，王不出
京师。十月，下诏车驾亲征，谏官论奏乃止。王请行，不
许。三年四月，改封越王。